送陸放翁赴落致仕修史之命
作者：蘇泂
朝代：宋

paragraphs: 先生天下名，有耳誰不知。
區區以蠡測，于海徒贅辭。
弟子事先生，丱角以至斯。
文章起嬰慕，德行隨蕭規。
昨聞掛衣冠，固共識者疑。
豈期平生學，終鬰不得施。
先生健而武，神志元未衰。
每登漁隠堂，再拜奉履綦。
留我坐終日，誨我忘其疲。
送我出重門，行步又若飛。
或捉筆大書，或脫口賦詩。
或時幾酌我，自倒金屈巵。
我出謂客言，先生壽期頤。
上爲天下賀，下以賀吾師。
在郊一角麟，藏六五總龜。
先生固高世，而世肯我違。
情知渭濱載，謾道淵明歸。
果然一札下，未覺十年遲。
堂堂孝廟史，當代誰宜爲。
二十八年間，凡事公見之。
英靈果在天，筆削詎敢私。
矧惟陛下聖，益重黄髮咨。
湖山晚無用，遭逢乃今茲。
先生顧謂我，萬物各有時。